Presidenti Trump shpreh mbështetjen për punonjësit e CIA-s
Një ditë pas marrjes së detyrës, zoti Trump shkon në selinë e Agjensisë Qendore të Zbulimit
Presidenti Donald Trump, i cili pati kritikuar ashpër më parë komunitetin e shërbimeve amerikane të zbulimit, u tha ditën e shtunë punonjësve të Agjensisë Qendrore të Zbulimit se ai është plotësisht mbas tyre. Presidenti shkoi në selinë e agjensisë në Langley, të shtetit Virxhinia, vetëm një ditë pas marrjes së detyrës. Në ditën e tij të parë të plotë si drejtues i vendit, Presidenti Donald Trump i tha personelit të CIA-s se ata kanë mbështetjen e tij. Ai u tha rreth 400 punonjësve të mbledhur se SHBA-ja duhet të rrisë luftën e saj ndaj Shtetit Islamik. Zoti Trump tha se mediat krijuan ndjesinë e rreme se ai është në konflikt me agjensitë e zbulimit. Vetëm dy javë më parë, zoti Trump kritikoi komunitetin e zbulimit pas daljes së disa të dhënave të pavërtetuara se Rusia mund të kishte informacion kompromentues rreth tij. Ai pati shkruar në Twitter se “Agjensitë e zbulimit nuk duhet të kishin lejuar kurrsesi nxjerrjen në publik të këtyre lajmeve të rreme”. Analistët thonë se do duhet më tepër se thjesht një vizitë, për të zbutur gjërat. Zoti Trump e quajti të emëruarin e tij për drejtor të CIA-s, ligjvënësin Mike Pompeo, një “yll i vërtetë”. Senati pritet ta konfirmojë nesër emërimin e zotit Pompeo. Nga Shtëpia e Bardhë, sekretari i tij i shtypit kritikoi ashpër mediat për mbulimin e inaugurimit. Sean Spicer, sekretar i shtypit i Shtëpisë së Bardhë, akuzoi mediat se kishin raportuar përmasa më të vogla të turmës. Ky ishte fillimi i asaj që zoti Trump ka premtuar të jetë një presidencë e ngarkuar me punë.